b"\n_START_ARTICLE_\nAnne Askew\n_START_SECTION_\nLiv og virke\n_START_PARAGRAPH_\nAskew ble f\xc3\xb8dt i en velst\xc3\xa5ende familie. Faren, William Askew, tvang henne til \xc3\xa5 gifte seg med katolikken Thomas Kyma da hun var femten \xc3\xa5r gammel, etter at hennes s\xc3\xb8ster som Kyme hadde v\xc3\xa6rt forlovet med d\xc3\xb8de. Hun gjorde oppr\xc3\xb8r mot sin ektemann ved \xc3\xa5 nekte \xc3\xa5 ta hans etternavn. _NEWLINE_Ekteskapet gikk d\xc3\xa5rlig, ikke minst p\xc3\xa5 grunn av hennes sterke protestantiske tro. Hun reiste til London for \xc3\xa5 preke mot doktrinen om transsubstansiasjon, en doktrine ogs\xc3\xa5 Den engelske kirke hevdet p\xc3\xa5 dette tidspunkt. Da hun kom tilbake kastet mannen henne ut av huset. Hun reiste da tilbake til London for \xc3\xa5 s\xc3\xb8ke om skilsmisse, og begrunnet dette ut fra F\xc3\xb8rste korinterbrev 7,15: \xc2\xabMen hvis den ikke-troende vil skilles, s\xc3\xa5 la ham gj\xc3\xb8re det. I slike tilfeller er ikke en kristen bror eller s\xc3\xb8ster bundet.\xc2\xbb Hun regnet alts\xc3\xa5 ikke sin mann som troende. _NEWLINE_Hun forble i London, og holdt der prekener og distribuerte protestantiske b\xc3\xb8ker. Ettersom b\xc3\xb8kene var forbudt ble hun arrestert. Det ble sendt bud p\xc3\xa5 hennes mann \xe2\x80\x93 skilsmissen hadde ikke blitt innvilget \xe2\x80\x93 og han fikk ordre om \xc3\xa5 ta henne med seg til Lincolnshire. Men hun r\xc3\xb8mte etter kort tid, og dro tilbake til London. _NEWLINE_Askew ble i 1546 arrestert igjen og f\xc3\xb8rt til Tower of London. Konstabelen i Tower, Anthony Kingston, fikk ordre om \xc3\xa5 torturere henne for at hun skulle angi andre protestanter. Han var s\xc3\xa5 imponert over hennes mot at han ikke klarte \xc3\xa5 utf\xc3\xb8re ordren, og Henrik VIIIs rikskansler Thomas Wriothesley m\xc3\xa5tte ta over og pine henne p\xc3\xa5 strekkbenken._NEWLINE_Hun bad om hjelp fra venner ved hoffet, spesielt Katarina Parr, men ingen kunne redde henne fra anklagene om heresi. Hun ble torturert flere ganger, og holdt under sv\xc3\xa6rt harde forhold i Tower. Etter flere m\xc3\xa5neder med denne behandlingen var hun s\xc3\xa5 skadet at hun ikke kunne g\xc3\xa5 da hun skulle henrettes. _NEWLINE_Mens hun var fengslet skrev hun en beretning om sin tro og de p\xc3\xa5kjenninger hun var under. Den ble publisert med tittelen Examinations av den protestantiske biskopen John Bale. Senere ble den tatt med i John Foxe' Book of Martyrs, hvor hun beskrives som en protestantisk martyr. I det 16. \xc3\xa5rhundre ble det skrevet flere ballader om henne."